Minstens 50 kinders van mensehandel geredArgieffoto Minstens 50 kinders, vermoedelik tussen agt en 18 jaar oud, is uit die kloue van vermeende mensehandelaars gered. Brig. Mashadi Selepe, Gautengse polisiewoordvoerder, wou Dinsdag nie veel oor die voorval uitbrei nie, maar het bevestig dat drie verdagtes oor die naweek in hegtenis geneem is waarna die kinders na veiligheid gebring is. Maroela Media het verneem dat die kinders, onder wie 40 seuns en 19 meisies, vermoedelik in ŉ vragmotor naby Potchefstroom gekry is. Hulle was glo op pad na Kaapstad. Lt.genl. Khomotso Phahlane, waarnemende nasionale polisiekommissaris, spreek die media Dinsdag om 14:00 in Pretoria toe oor die voorval. Dit volg nadat 16 meisies vroeër vandeesmaand in Kempton Park van ŉ mensehandel-sindikaat gered is. Van die meisies het beweer hulle is deur talle mans seksueel misbruik. Minstens drie verdagtes is in hegtenis geneem.